מסאי דגו

מסאי דגו (נולד ב-15 בפברואר 1986 באדיס אבבה שבאתיופיה) הוא כדורגלן עבר ומאמן כדורגל ישראלי המשמש כמאמנה של הפועל תל אביב מהליגה הלאומית. דגו גדל במחלקת הנוער של הפועל תל אביב, והחל את הקריירה המקצוענית שלו בקבוצת הבוגרים של המועדון, ששיחקה בליגת העל. את רוב הקריירה המקצוענית שלו, לאחר ההשאלה מהפועל תל אביב למועדון ספורט אשדוד, העביר דגו בליגות הנמוכות בישראל, ואף שיחק זמן קצר במועדון הקפריסאי פאפוס, אך לא ערך בו הופעת ליגה. בנובמבר 2013, כשהוא בן 27, נפצע דגו בקרסולו, וכאשר הודיע לו הרופא כי יצטרך להחליט אם לבצע ניתוח שלישי או לפרוש מכדורגל, החליט דגו לפרוש. דגו בעברו שימש כקפטן של נבחרת ישראל עד גיל 19, וכן של נבחרת ישראל עד גיל 17. דגו החל את קריירת האימון שלו בקבוצות הנערים של הפועל תל אביב, לאחר שחברו גילי ורמוט תיווך בינו לבין אייל ברקוביץ', מנג'ר הפועל תל אביב, לאחר פרישתו של דגו. בחודש נובמבר 2016 החל דגו לשמש כעוזרו של המאמן שרון מימר בהפועל כפר סבא, ובהמשך שימש כעוזרם של שני מאמנים נוספים בקבוצה – אלי כהן ופליקס נעים. ב-28 ביוני 2017 מונה דגו למאמנה של הפועל כפר סבא, אולם ב-23 בינואר 2018 פוטר, דווקא לאחר ניצחון בגביע המדינה, לטענתו לאחר שלא כלל בהרכב את טום שלח, נכדו של בעלי הקבוצה יצחק שום. ב-14 בפברואר 2018 מונה למאמנה של הפועל אשקלון מליגת העל, כשהוא מחליף את יובל נעים המפוטר, ובכך הפך למאמן הישראלי הראשון ממוצא אתיופי בהיסטוריה של ליגת העל. דגו לא הצליח להציל את הקבוצה מירידה לליגה הלאומית, ובסוף העונה עזב אותה. ב-14 ביולי מונה למאמנה של הפועל פתח תקווה מהליגה הלאומית, וב-19 במאי 2019, לאחר שהצליח להשאיר את הפועל פתח תקווה בליגה הלאומית, מונה למאמן עירוני קריית שמונה מליגת העל. ב-20 באוקטובר פוטר מאימון עירוני קריית שמונה לאחר פתיחת עונה רעה בליגה. ב-5 בפברואר 2020 חתם בשנית בהפועל פתח תקווה. ב-1 בדצמבר 2020, לאחר שפתח את עונת 2020/2021 עם שבעה הפסדים בעשרה משחקים, פוטר דגו מאימון הקבוצה. ב-10 באפריל 2021 חתם בהפועל עכו מהליגה הלאומית. ב-13 במרץ 2022 פוטר מתפקידו. ב-18 במאי 2022 חתם כמאמן קבוצת הנוער של מכבי חיפה, והוביל אותה לזכייה באליפות. ב-20 במאי 2023 חתם כמאמן מכבי חיפה בליגת העל, לאחר עזיבתו של מאמנה הקודם ברק בכר (שעבר לאמן את הכוכב האדום בלגרד הסרבית). ב-22 ביולי 2023 זכה עם הקבוצה בתואר הראשון שלו, גביע אלוף האלופים, לאחר ניצחון 1–3 על בית"ר ירושלים. בתום עונת 2023/2024 בליגת העל 2023/2024 הגיע למקום השני. ב-2 ביוני 2023 חתם דגו כמאמן הפועל תל אביב לשנתיים, לאחר שהקבוצה ירדה לליגה הלאומית בטרם הגעתו. דגו נולד באדיס אבבה שבאתיופיה, לביילין ואיינה דגו, ועלה לישראל יחד עם משפחתו כשהיה בן ארבע. משפחת דגו התגוררה עם עלייתה בבאר שבע, ולאחר כשנתיים עברה להתגורר באשדוד. דגו הוא אחיו הצעיר של כדורגלן העבר ברוך דגו. נשוי לאודליה, ולזוג שני בנים ובת. מתגוררים בראשון לציון. מכבי חיפה אלוף האלופים: 2023 הפועל תל אביב גביע הטוטו לאומית: 2024/2025 מסאי דגו, ברשת החברתית אינסטגרם מסאי דגו, באתר Transfermarkt מסאי דגו, באתר Soccerway מסאי דגו, באתר WorldFootball.net מסאי דגו, באתר FootballDatabase.eu פרופיל המאמן, באתר Transfermarkt אסי ממן, ‏דגופדיה: המסע של דגו לצמרת הכדורגל הישראלי, באתר ONE‏, 16 בפברואר 2024 אורן יוסיפוביץ‏, מסאיי דגו בראיון: "היום אתה כבר לא מרגיש נחות", באתר וואלה, 26 באוקטובר 2017 אוריאל דסקל, "הייתי מנקה שירותים בשוק הכרמל בבוקר והולך לאמן בערב", באתר כלכליסט, 15 בפברואר 2018 מסאי דגו מונה למאמן הפועל כפר סבא, באתר ONE‏, 28 ביוני 2017 יניב טוכמן‏, מסאי דגו פוטר מהפועל כפר סבא: "ידעתי שזה מה שהולך לקרות", באתר וואלה, 23 בינואר 2018 דוד בן-שימול, רשמית: מסאי דגו מונה למאמן הפועל אשקלון, באתר ynet, 14 בפברואר 2018 רשמית: מסאי דגו מונה למאמן הפועל פ"ת, באתר ONE‏, 14 ביולי 2018 ליאב נחמני, רשמית: מסאי דגו מונה למאמן הפועל ק"ש, באתר ישראל היום שלום אלבז, ‏רשמי: דגו פוטר מאימון ק"ש, רפואה צפוי להחליפו, באתר ONE‏, 20 באוקטובר 2019 קאמבק מהיר: מסאי דגו מונה למאמן הפועל פתח תקוה, באתר וואלה, 5 בפברואר 2020 לאומית: נוף הגליל ניצחה 0:3 את הפועל פתח תקוה והתבססה בפסגה, באתר וואלה, 1 בדצמבר 2020 ‏מסאי דגו מונה למאמן הפועל עכו, יעמוד על הקווים מול רעננה בשני, באתר ספורט1, 10 באפריל 2021 מסאי דגו סיים את דרכו כמאמן הפועל עכו, באתר וואלה, 13 במרץ 2022